b'\n_START_ARTICLE_\nDansk Skoleidr\xc3\xa6t\n_START_PARAGRAPH_\nDansk Skoleidr\xc3\xa6t er en landsd\xc3\xa6kkende idr\xc3\xa6tsorganisation med sekretariat i Nyborg, der arbejder for at forbedre folkesundheden gennem mere fysisk aktivitet i skolerne._NEWLINE_Dansk Skoleidr\xc3\xa6t har 15 kredsforeninger med forankring i skoleidr\xc3\xa6tsudvalgene i kommunerne og idr\xc3\xa6tsudvalgene p\xc3\xa5 skolerne. Kredsforeningerne arrangerer aktiviteter lokalt \xe2\x80\x93 b\xc3\xa5de uafh\xc3\xa6ngigt af og i samarbejde med landsorganisationen.\n_START_SECTION_\nOrganisation\n_START_PARAGRAPH_\nRepr\xc3\xa6sentantskabet er organisationens \xc3\xb8verste myndighed og best\xc3\xa5r af medlemmer fra Dansk Skoleidr\xc3\xa6ts forretningsudvalg, tre repr\xc3\xa6sentanter valgt af hver kredsforening, en repr\xc3\xa6sentant fra hver kommune/kommunalt skoleidr\xc3\xa6tsudvalg samt enkeltpersoner efter indstilling fra en kredsforening eller landsorganisationen. Mellem repr\xc3\xa6sentantskabsm\xc3\xb8derne ud\xc3\xb8ves den daglige ledelse af forretningsudvalget. Forretningsudvalget kan neds\xc3\xa6tte forskellige udvalg og har pt. nedsat et \xc3\xb8konomiudvalg, et disciplin\xc3\xa6rudvalg og et internationalt udvalg._NEWLINE_I hver statslig region og i Sydslesvig har Dansk Skoleidr\xc3\xa6t kredsforeninger. Repr\xc3\xa6sentanter fra disse m\xc3\xb8des 2-4 gange \xc3\xa5rligt. Landets skoler kan v\xc3\xa6re medlem af Dansk Skoleidr\xc3\xa6t via kredsforeningerne._NEWLINE_Organisationen arrangerer en r\xc3\xa6kke st\xc3\xb8rre landsd\xc3\xa6kkende aktiviteter og turneringer rettet mod alle landets skoler. M\xc3\xa5lgruppen for aktiviteterne og turneringerne indbefatter alle elever fra de yngste til de \xc3\xa6ldste, eliten som bredden, idr\xc3\xa6tsusikre elever og psykisk handicappede elever. Det sker blandt andet gennem Skolernes Motionsdag, Legepatruljen, Skolesport, Specialskolernes Landsidr\xc3\xa6tsst\xc3\xa6vne, skolest\xc3\xa6vner i fodbold, h\xc3\xa5ndbold, atletik, volleyball, basketball og h\xc3\xb8vdingebold._NEWLINE_Dansk Skoleidr\xc3\xa6t forskellige idr\xc3\xa6tsm\xc3\xa6rker, udgiver undervisningsmaterialer og tilbyder efteruddannelse til idr\xc3\xa6tsl\xc3\xa6rerne og er medstifter og medejer af Skoleidr\xc3\xa6ttens Udviklingscenter, SKUD, der arbejder for at forbedre idr\xc3\xa6tsundervisningen i de danske folkeskoler._NEWLINE_"Idr\xc3\xa6t i skolen" er Dansk Skoleidr\xc3\xa6ts magasin og henvender sig til alle, der interesserer sig for idr\xc3\xa6t i skolen. Det s\xc3\xa6tter fagligt, p\xc3\xa6dagogisk og politisk fokus p\xc3\xa5 skoleidr\xc3\xa6tten og giver inspiration til mere bev\xc3\xa6gelse i landets skoler._NEWLINE_Organisationens gratis magasin "Idr\xc3\xa6t i skolen" udkommer fire gange om \xc3\xa5ret og udsendes blandt andet til alle landets skoler, kommuner og seminarier.\n_START_SECTION_\nHistorie\n_START_PARAGRAPH_\nBegyndelsen til organisationen blev lagt i 1930\xe2\x80\x99erne, hvor der var stor fremgang for idr\xc3\xa6t i skolerne med byggeri af idr\xc3\xa6tssale og sportspladser. F\xc3\xb8rst efter krigen kom der igen gang i skolernes idr\xc3\xa6tsliv. I sommeren 1945 rejste skolel\xc3\xa6rer Povl J\xc3\xb8rgensen, K\xc3\xb8benhavn til Sverige for at overv\xc3\xa6re en landsd\xc3\xa6kkende turnering for skoleelever, arrangeret af det svenske Skoleidrottsf\xc3\xb6rbundet._NEWLINE_Hjemme i Danmark motiverede han andre danske l\xc3\xa6rere, der gjorde en indsats for den frivillige idr\xc3\xa6t om, at de skulle oprette et skoleidr\xc3\xa6tsforbund og den 28. september 1946 blev Dansk Skoleidr\xc3\xa6t stiftet.'